আদল্ফ মেঞ্জু
আদল্ফ জঁ মেঞ্জু (১৮ ফেব্রুয়ারি ১৮৯০ - ২৯ অক্টোবর ১৯৬৩) ছিলেন একজন মার্কিন অভিনেতা। তিনি নির্বাক ও সবাক উভয় ধরনের চলচ্চিত্রে অভিনয় করেছেন। তিনি দ্য ফ্রন্ট পেজ (১৯৩১) চলচ্চিত্রে ওয়াল্টার বার্নস চরিত্রে অভিনয় করে শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্রগুলো হল চার্লি চ্যাপলিনের আ ওম্যান অব প্যারিস (১৯২৩), যাতে তিনি শ্রেষ্ঠাংশে অভিনয় করেন; রুদল্ফ ভালেন্তিনোর সাথে দ্য শেখ (১৯২১); আর্নস্ট লুবিচের দ্য ম্যারিজ সার্কেল (১৯২৪); মারলেনে ডিট্রিশ ও গ্যারি কুপারের সাথে মরক্কো (১৯৩০); জ্যানেট গেনর ও ফ্রেড্রিক মার্চের সাথে আ স্টার ইজ বর্ন (১৯৩৭); এবং কার্ক ডগলাসের সাথে স্ট্যানলি কুবরিকের পাথস অব গ্লোরি (১৯৫৭)।